Să pui „matematică” și „fotbal” în aceeași propoziție este o aroganță, dar să dezvolți și o campanie socială plecând de aici pare deja o fantasmagorie. Și totuși, dacă ai câteva cifre percutante, o poveste și câțiva oameni creativi și vizionari poți ajunge acolo unde vrei: în mințile copiilor și ale părinților.

În preziua meciului de fotbal România – Spania de la Cluj, tricolorii au ieșit la antrenamentul deschis presei în tricouri cu formule matematice în loc de numere de joc. Vreo 2-3 jurnaliști s-au uitat ei mai lung, dar au abandonat rapid dilema în favoarea descifrării schemelor tactice ale lui Nea Puiu.

A doua zi, într-o conferință de presă, s-a devoalat misterul: este o campanie a Federației Române de Fotbal pentru combaterea abandonului școlar. Iar la meciul cu Spania, jucătorii României au ieșit pe teren cu tricouri de încălzire „matematizate”. Acesta e storyboard-ul. Filozofia „Matematicii fotbalului” e un pic mai complexă.

Mai întâi, dai peste niște cifre: practicanți de fotbal în România – 0,5%; media UE este pe la 2,5%, cu vârf în Danemarca de 12%. Eurostat-ul are și alte statistici. De exemplu, rata abandonului școlar. România – 18% (în creștere), media UE sub 15%, cu lider Croația – 2,7%. Sigur, cifrele nu prind viață singure. Dacă vrei să îți asumi însă că fotbalul este fenomen social în România, așa cum se tot zice, trebuie să-l și faci să fie așa. De aici a plecat FRF cu proiectul. Ar vrea mai mulți practicanți de fotbal la nivel juvenil, să mărească baza de selecție a marii performanțe. Și nu, nu este cum se crede: copiii nu abandonează școala ca să joace fotbal, se duc direct în stradă. Îi selecționezi la fotbal din școli, nu de pe stradă.

Acum, că ai niște premise pentru o campanie, îți trebuie și o poveste. Și aceasta se cheamă Claudiu Keșeru, jucător de valoare al echipei naționale a României. Nu este un mit, chiar a fost olimpic la matematică în gimnaziu. Și povestea lui e de poveste: a ajuns olimpic pentru că îi plăcea fotbalul la nebunie, iar mama sa nu-l lăsa la antrenament dacă lua vreo notă mai mică de 9. Și a trebuit să învețe de 10 ca să facă fotbal! Poți crea ușor modele în fotbal, poți pune reflectoare pe idoli, depinde ce vrei să obții tu ca mass media, ca formator de opinii. Cu Claudiu, FRF vrea sa treacă dincolo de... „come si dice?”... zona mondenă.

În fine, dacă ai toate ingredientele, îți trebuie oamenii. Creativii, vizionarii, investitorii. Aici s-au întâlnit oameni din FRF, agenția Geometry Global Bucharest și Editura Niculescu. Intuitiv s-a depistat matematica drept „resortul” principal al abandonului școlar și s-a conturat un manual alternativ mai atractiv, ce conține probleme și exerciții inspirate din lumea fotbalului. Editura Niculescu l-a adoptat și l-a integrat în linia sa de cărți școlare ce vor fi pe băncile elevilor din toamna aceasta. Enunțurile problemelor nu vor mai fi abstracte, ci vor avea viață, cu nume de fotbaliști din Națională, număr de goluri, clasamente. Deocamdată sunt manuale de clasa a IV-a, cu șanse de declinare în gimnaziu în caz de reușită.

Dacă va fi o campanie reușită, timpul ne-o va spune. Dar că a captat atenția media, asta am văzut deja. În mai puțin de 12 ore, „Matematica fotbalului” a dat titluri în SUA (Washington Post, ESPN), UK (Daily Mirror, Daily Mail, BBC, The Guardian), Franța (Le Parisien, Le Figaro), a ajuns în Australia și Japonia și a poposit și la Huffingtonpost. Este o performanță de palmares, dar adevărata satisfacție ar fi ca măcar 1% dintre copii să nu mai părăsească școala pentru că se împrietenesc cu manualele unde își găsesc idolii de la televizor.

